Primarul general, Gabriela Firea, a declarat, sâmbătă seara, la România TV, că liderul PSD Liviu Dragnea vrea să o „lichideze” şi că intenţionează să fie adoptată o ordonanţă de urgenţă pentru desfiinţarea Primăriei Capitalei, iar sectoarele să devină unităţi administrativ-teritoriale. Firea a spus că în urmă cu câteva zile Dragnea a avut o întâlnire cu primarii de sectoare, în afară de Robert Negoiţă, cărora le-a spus că Firea va fi înlăturată de la conducerea organizaţiilor PSD Ilfov şi Bucureşti şi că va fi dată această OUG, iar Gabriela Firea va rămâne doar primar general onorific, relatează News.ro.

Gabriela Firea susține că Liviu Dragnea vrea să desființeze Primăria Bucureștiului prin OUG

Scenariu surprinzător dezvăluit în această seară de Gabriela Firea. Primarul general al Capitalei susţine că apropiaţii lui Liviu Dragnea ar pregăti o ordonanţă de urgenţă, prin care cele şase sectoare ale Bucureştiului să devină oraşe. Scopul ar fi, susţine edilul, ca Primăria Generală să rămână cu un simplu rol decorativ. Gabriela Firea a mai spus, la România TV, că şeful PSD i-ar fi stabilit şi succesorul, la şefia organizaţiei din Bucureşti - ar fi vorba de Gabriel Mutu, în prezent primar în - încă - sectorul 6. De asemenea, Gabriela Firea susține că va fi înlocuită şi prefectul Capitalei, Speranța Cliseru.

„Domnul Dragnea a anunţat într-o şedinţă cu câţiva primari de sectoare că el doreşte să desfiinţeze Bucureştiul”, a susţinut Firea. Ea a spus că Liviu Dragnea le-a spus primarilor cu care s-a întâlnit că va fi adoptată „OUG prin care cele şase sectoare să devină oraşe, ceea ce e anticonstituţional”, iar „Primăria Capitalei ori se desfiinţează în totalitate, ori să devină decorativă, iar cele şase sectoare să devină unităţi administrativ-teritoriale”.

Gabriele Firea şi-a exprimat nădejdea că nici Guvernul, nici premierul Viorica Dăncilă, nici miniştrii, nici secretarul general al Guvernului, „un eminent jurist”, nu vor accepta adoptarea acestei OUG „neconstituţionale”.

„Dl Dragnea doreşte să mă anihileze pe mine în totalitate. (...) Dacă ar putea, m-ar lichida şi fizic”, a afirmat Firea.

Ea a spus că la discuţia cu Dragnea, care a avut loc miercuri seara sau joi seara, „au fost cinci primari de sector, toţi mai puţin dl Robert Negoiţă”. „Le-a spus acest lucru de neimaginat şi de neconceput pentru a-i atrage de partea sa pe principiul dezbină şi stăpâneşte”, susține Gabriela Firea.

Primarul Capitalei a mai spus că se pregăteşte „mazilirea” sa în PSD. Astfel, ar urma să fie înlăturată de la conducerea interimară a organizaţiei PSD Bucureşti, dar şi din funcţia în care a fost aleasă de preşedinte al PSD Ilfov.

Citiți și: Liviu Dragnea dorește să candideze la Președinție. I se prezintă sondaje modificate, susține Gabriela Firea